Document ID: 31992D0471

ΑΠΟΦΑΣΗ ΤΗΣ ΕΠΙΤΡΟΠΗΣ της 2ας Σεπτεμβρίου 1992 σχετικά με τους υγειονομικούς όρους και την έκδοση κτηνιατρικού πιστοποιητικού για τις εισαγωγές εμβρύων βοοειδών από τρίτες χώρες (92/471/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 89/556/ΕΟΚ του Συμβουλίου της 25ης Σεπτεμβρίου 1989 για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικιδίων βοοειδών (1), όπως τροποποιήθηκε από την οδηγία 90/425/ΕΟΚ (2), και ιδίως τα άρθρα 9 και 10,
Εκτιμώντας:
ότι ο κατάλογος των τρίτων χωρών από τις οποίες τα κράτη μέλη επιτρέπεται να εισάγουν έμβρυα βοοειδών θεσπίστηκε με την απόφαση 91/270/ΕΟΚ της Επιτροπής (3)-
ότι η απόφαση 92/452/ΕΟΚ (4) της Επιτροπής θεσπίζει τον κατάλογο των ομάδων συλλογής εμβρύων για ορισμένες τρίτες χώρες και ότι θα προστεθούν εν ευθέτω χρόνω νεώτερα στοιχεία για άλλες τρίτες χώρες-
ότι πρέπει να θεσπιστούν οι υγειονομικοί όροι και τα σχετικά με την έκδοση κτηνιατρικών πιστοποιητικών για τις εισαγωγές εμβρύων βοοειδών από τρίτες χώρες-
ότι οι αρμόδιες υπηρεσίες της τρίτης χώρας στην οποία συνελέγησαν τα έμβρυα που προορίζονται να εξαχθούν στην Κοινότητα έχουν δεσμευθεί να διασφαλίσουν ότι η συλλογή και επεξεργασία των εμβρύων γίνεται από εγκεκριμένες και εποπτευόμενες ομάδες συλλογής εμβρύων, ότι τα έμβρυα λαμβάνονται από ζώα των οποίων η κατάσταση της υγείας είναι ικανοποιητική, ότι η αποθήκευση και μεταφορά γίνεται σύμφωνα με τους κανόνες προστασίας της υγείας τους και ότι κατά τη μεταφορά συνοδεύονται από υγειονομικό πιστοποιητικό το οποίο βεβαιώνει την τήρηση της υποχρέωσης αυτής-
ότι οι αρμόδιες κτηνιατρικές αρχές των τρίτων χωρών που περιλαμβάνονται στον κατάλογο δεσμεύονται να ειδοποιούν την Επιτροπή και τα κράτη μέλη με τέλεξ ή με τέλεφαξ εντός 24 ωρών αφότου διαπιστωθεί κρούσμα, σχετικά με την εμφάνιση οποιασδήποτε από τις παρακάτω ασθένειες: πανώλη, αφθώδης πυρετός, λοιμώδης πλευροπνευμονία των βοοειδών, κυανή γλώσσα επιζωοτική αιμοσφαιρινουρία, πυρετός της καλάβας του Rift και λοιμώδης φυσαλλιδώδης στοματίτις ή σχετικά με την έγκριση εμβολιασμού κατ' αυτών-
ότι η κατάσταση της υγείας των ζώων στις τρίτες χώρες που περιλαμβάνονται στον κατάλογο είναι ικανοποιητική προκειμένου για τις εισαγωγές εμβρύων βοοειδών και ότι οι κτηνιατρικές υπηρεσίες στις χώρες αυτές είναι σωστά οργανωμένες-
ότι το υγειονομικό πιστοποιητικό είναι προσαρμοσμένο έτσι ώστε να καλύπτει τις υγειονομικές συνθήκες σε ξεχωριστές τρίτες χώρες-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη επιτρέπουν την εισαγωγή εμβρύων βοοειδών τα οποία είναι σύμφωνα με τις προϋποθέσεις που αναφέρονται στο υγειονομικό πιστοποιητικό σύμφωνα με το παράρτημα Α τμήμα Ι.
Το εν λόγω πιστοποιητικό πρέπει να συνοδεύει αποστολές εμβρύων που προέρχονται από τρίτες χώρες ή τμήματα τρίτων χωρών που αναφέρονται στον πίνακα του παραρτήματος Α τμήμα ΙΙ.
2. Τα κράτη μέλη επιτρέπουν την εισαγωγή εμβρύων βοοειδών τα οποία είναι σύμφωνα με τις προϋποθέσεις που αναφέρονται στο υγειονομικό πιστοποιητικό σύμφωνα με το παράρτημα Β τμήμα Ι.
Το εν λόγω πιστοποιητικό πρέπει να συνοδεύει αποστολές που προέρχονται από τρίτες χώρες ή τμήματα τρίτων χωρών που αναφέρονται στον πίνακα του παραρτήματος Β τμήμα ΙΙ.
Άρθρο 2
Η παρούσα απόφαση απευθύνεται στα κράτη μέλη. Βρυξέλλες, 2 Σεπτεμβρίου 1992.

Labels: 0
3
5
6